Un bărbat din Siminicea a vrut să o aducă în aceeaşi casă cu el şi cu soţia lui pe amanta sa, susţinând că ar fi o verişoară. Soţia sa şi-a dat seama şi nu a fost de acord cu cele propuse de bărbat. Individul a sunat la 112 şi a ieşit un scandal monstru, în urma căruia amanta a preferat să plece la o rudă. După plecarea femeii, scandalagiul a sunat la 112 şi a spus că doi poliţişti ar fi răpit-o

Un bărbat din comuna Siminicea a făcut un scandal monstru după ce soţia sa a chemat poliţia pentru a o ajuta să o scoată din casă pe amanta soţului. Individul a sunat apoi la 112 şi i-a acuzat pe poliţişti că i-ar fi răpit amanta, despre care a spus că ar fi o verişoară.

La data de 7 ianuarie 2018, la ora 08.42, Nicolae Tucaliuc, de 50 de ani, din comuna Siminicea, a sunat la 112 şi a spus că doi poliţişti ar fi răpit-o pe o verişoară de-a sa de la domiciliul său, unde el locuieşte împreună cu soţia. Din verificările făcute de anchetatori a rezultat că în cursul zilei de 6 ianuarie a.c., în intervalul orar 17.00 – 01.00, de serviciu pe raza localităţii Siminicea au fost pla­nificaţi agentul şef adjunct de poliţie Florin Handîc, din cadrul Poliţiei oraşului Salcea şi agentul Răzvan Popa, din cadrul Postului de Poliţie Siminicea.

La ora 22.29, aceştia au fost anunţaţi prin 112 de către Nicolae Tucaliuc despre faptul că soţia sa, Lenuţa – Mihaela Tucaliuc, provoacă scandal la domiciliul lor din comuna Siminicea. Poliţiştii deplasaţi la faţa locului au constatat că bărbatul se afla într-o stare avansată de ebrietate, el fiind cel care provoca scandal. Acesta a refuzat de asemenea să se legitimeze.

Din verificările făcute de agenţi a rezultat că Nicolae Tucaliuc a adus la locuinţa conjugală pe Tatiana Nagâţ, de 49 de ani, din municipiul Dorohoi, judeţul Botoşani, cu mai multe geamantane cu haine, sub pretextul că aceasta este verişoara sa. Soţia sa s-a arătat intrigată de prezenţa Tatianei Nagâţ, întrucât bănuia că este amanta soţului ei. Nicolae Tucaliuc a provocat scandalul deoarece soţia sa nu era de acord ca toţi cei trei să doarmă în aceeaşi cameră şi în acelaşi pat. La scurt timp, la locuinţa celor doi au venit rudele Lenuţei – Mihaela Tuca­liuc, care au convins-o pe presupusa amantă să părăsească domiciliul soţilor Tucaliuc, aceasta plecând doar cu o geantă de culoare roşie, restul bagajelor rămânând în casă.

Bărbatul a fost sancţionat contravenţional pentru provocarea de scandal şi pentru refuzul de a da relaţii organelor de poliţie pentru stabilirea identităţii sale conform Legii 61/1991 R.

În dimineaţa de 7 ianuarie 2018, la ora 08.20, Nicolae Tucaliuc a sunat din nou la 112 pe motiv că poliţiştii care au fost la evenimentul din seara precedentă au răpit-o pe „verişoara” sa, Tatiana Nagâţ. Agenţii ajunşi la domiciliul bărbatului au constatat că acesta se afla iar în stare de ebrietate. Bărbatul făcea scandal, ameninţând că o va omorî pe soţia sa. Din acest motiv el a fost încătuşat şi dus cu o ambulanţă la Secţia de Psihiatrie a Spitalului Judeţean Suceava, unde a fost internat.

Tatiana Nagâţ a fost audiată de poliţişti, aceasta negând faptul că ar fi fost răpită de cineva. Ea a povestit că după ce a izbucnit scandalul în familia Tucaliuc a plecat de bunăvoie la o verişoară de pe raza localităţii Siminicea, revenind la domiciliul celor doi soţi în cursul zilei de 7 ianuarie 2018, în jurul orei 12.30, pentru a-şi recupera bagajele pe care le lăsase acolo în cursul serii.

In acest caz, poliţiştii au întocmit un dosar penal pentru comiterea infracţiunii de „violenţă în familie”. De asemenea, Nicolae Tucaliuc a fost sancţionat contravenţional cu suma de 2.000 de lei pentru apelare abuzivă la 112 şi adresarea de injurii conform Legii 61/1991 modificată. (Dănuţ ZUZEAC)